Achoimre ar an Tuairim ón Maoirseoir Eorpach ar Chosaint Sonraí maidir leis an Moladh le haghaidh Cinneadh ón gComhairle chun údarú a thabhairt don Choimisiún tús a chur le caibidlíocht chun an Comhaontú idir an tAontas Eorpach agus Ríocht na hIorua maidir le comhar riaracháin a leasú, maidir leis an gcomhrac i gcoinne na calaoise agus maidir le héilimh a aisghabháil i réimse na cánach breisluacha

(Tá téacs iomlán na Tuairime seo le fáil i mBéarla, i bhFraincis agus i nGearmáinis ar shuíomh gréasáin an MECS www.edps.europa.eu)

(2022/C 260/03)

Ar an 26 Aibreán 2022, d’eisigh an Coimisiún Eorpach Togra maidir le Moladh le haghaidh Cinneadh ón gComhairle chun údarú a thabhairt don Choimisiún tús a chur le caibidlíocht chun an Comhaontú idir an tAontas Eorpach agus Ríocht na hIorua maidir le comhar riaracháin a leasú, maidir leis an gcomhrac i gcoinne na calaoise agus maidir le héilimh a aisghabháil i réimse na cánach breisluacha (“an Togra”).

Is é cuspóir an Togra leasú a dhéanamh ar an gComhaontú atá i bhfeidhm faoi láthair idir an tAontas Eorpach agus Ríocht na hIorua maidir le comhar riaracháin (“an Comhaontú”). Leis an gComhaontú, ceadaítear do Bhallstáit an Aontais agus don Iorua comhoibriú chun calaois CBL a chomhrac agus cúnamh a thabhairt dá chéile chun éilimh a aisghabháil i réimse CBL ar bhealach comhchosúil is a dhéanann Ballstáit an Aontais faoi Rialachán (AE) Uimh. 904/2010 ón gComhairle (1) agus faoi Threoir 2010/24/AE ón gComhairle (2). Cheadódh leasú an Chomhaontaithe comhar riaracháin leis an Iorua le huirlisí nua comhair, cosúil leo siúd a tugadh isteach i Rialachán (AE) Uimh. 904/2010 le Rialachán (AE) 2018/1541 ón gComhairle (3).

San Iarscríbhinn a ghabhann leis an Togra tá na treoracha caibidlíochta maidir leis an gComhaontú a leasú, lena gcumhdófaí comhar riaracháin trí mhalartú faisnéise trí úsáid a bhaint as modhanna eile seachas foirmeacha caighdeánacha; fiosrúcháin riaracháin arna ndéanamh i gcomhpháirt agus gníomhaíochtaí leantacha Eurofisc, a tugadh isteach le Rialachán (AE) 2018/1541. Léirítear freisin sna treoracha caibidlíochta an gá atá le Rialachán (AE) 2016/679 (“RGCS”) ó Pharlaimint na hEorpa agus ón gComhairle (4) a chur in ionad na tagartha do Threoir aisghairthe 95/46/CE ó Pharlaimint na hEorpa agus ón gComhairle (5).

Tugann an MECS dá aire na coimircí cosanta sonraí maidir le prionsabal an teorannaithe chuspóra agus an teorannaithe stórála a leagtar síos in Airteagal 55(5) de Rialachán (AE) Uimh. 904/2010 ón gComhairle arna leasú le Rialachán (AE) 2018/1541 ón gComhairle, agus is dá réir sin a dhéanfar comhar idir an Iorua agus Ballstáit an AE. Mar sin féin, molann an MECS go ndéanfaí tagairt fhollasach do na coimircí sin sna treoracha caibidlíochta.

Tugann an MECS dá aire na coimircí a bhaineann le cosaint sonraí pearsanta atá sa Chomhaontú cheana féin. Molann an MECS, áfach, go ndéanfaí Airteagal 6(7) den Chomhaontú a ailíniú go substaintiúil leis na forálacha atá i gCaibidil V de RGCS.

Molann an MECS freisin go gcuirfí tagairt don chomhairliúchán seo leis an MECS isteach in Aithris den Togra.

1. RÉAMHRÁ

1. Ar an 26 Aibreán 2022, d’eisigh an Coimisiún Eorpach Togra maidir le Moladh le haghaidh Cinneadh ón gComhairle chun údarú a thabhairt don Choimisiún tús a chur le caibidlíocht chun an Comhaontú idir an tAontas Eorpach agus Ríocht na hIorua maidir le comhar riaracháin a leasú, maidir leis an gcomhrac i gcoinne na calaoise agus maidir le héilimh a aisghabháil i réimse na cánach breisluacha ( 6 ) (“an Togra”).

2. Is é cuspóir an Togra leasú a dhéanamh ar an gComhaontú idir an tAontas Eorpach agus Ríocht na hIorua maidir le comhar riaracháin, an comhrac i gcoinne na calaoise agus aisghabháil éileamh i réimse na cánach breisluacha (“an Comhaontú”) ( 7 ) trí uirlisí nua a chur san áireamh lena bhféadfaí comhar níos fearr a bhaint amach agus feabhas a chur ar an gcomhrac i gcoinne na calaoise, agus ar an gcaoi sin buntáistí a thabhairt don dá pháirtí sa Chomhaontú (an Iorua agus na Ballstáit) ( 8 )

3. Eisítear an Tuairim reatha ón MECS mar fhreagairt ar chomhairliúchán a rinne an Coimisiún Eorpach ar an 28 Aibreán 2022, de bhun Airteagal 42(1) den RCSAE.

5. CONCLÚIDÍ

18. I bhfianaise an méid thuasluaite, déanann an MECS na moltaí seo a leanas: (1) tagairt shainráite do na coimircí cosanta sonraí a bhaineann le prionsabal an teorannaithe chuspóra agus an teorannaithe stórála a áireamh sna treoracha caibidlíochta a leagtar síos in Airteagal 55(5) de Rialachán (AE) Uimh. 904/2010 arna leasú le Rialachán (AE) 2018/1541; (2) tagairt don ghá atá leis na forálacha in Airteagal 6(7) den Chomhaontú a ailíniú leis na forálacha ábhartha atá i gCaibidil V de RGCS a áireamh sna treoracha caibidlíochta; (3) tagairt do chomhairliúchán MECS a chur isteach in Aithris den Togra.

An Bhruiséil, 20 Meitheamh 2022. Wojciech Rafał WIEWIÓROWSKI

(1) IO L 268, 12.10.2010, lch. 1.

(2) IO L 84, 31.3.2010, lch. 1

(3) IO L 259, 16.10.2018, lch. 1

(4) IO L 281, 23.11.1995, lch. 31

(5) Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).

(6) COM(2022) 166 final.

(7) Comhaontú idir an tAontas Eorpach agus Ríocht na hIorua maidir le comhar riaracháin, calaois a chomhrac agus éilimh a aisghabháil i réimse na cánach breisluacha (IO L 195, 1.8.2018, lch. 3).

(8) COM (2022) 166 final, lch. 2.